
Det  i  forrige  Uge  udkomne  April-Hefte  af  Tidsskrift  for 
Philologi  og  Pædagogik  (I.  353 — 362)  bringer  nogle  »Be- 
mærkninger« af  Hr.  Overlærer,  Dr.  F.  W.  Wiehe,  hvori  denne 
Lærde  vel  skjænker  mig  nogen  velvillig  Roes  for  min  i  Marts 
Maaned  udgivne  Afhandling  om  det  Synonyme  i  Dansk, 
men  dog  i  det  Hele  taget  er  kun  altfor  utilfreds  med  det 
lille  Arbeide,  over  hvis  fleste  Hovedpunkter  Hr.  Doctoren 
udtaler  et  skarpt  Mishag.  Jeg  ønsker,  lige  over  for  saa 
megen  og  saa  streng  Dadel  at  forebringe  hvad  jeg  fra 
mit  Standpunkt  troer  at  kunne  gjøre  gjeldende  til  min 
Undskyldning,  og  jeg  udbeder  mig  den  Velvillie  af 
Læseren,  at  han  med  Opmærksomhed  vil  prøve  hvad  jeg 
anfører  til  mit  Forsvar,  saa  kort  og  klart  jeg  for- 
maaer. 

Hr.  Overlæreren  erklærer  sig  uenig  med  mig  for- 
nemmelig i  tre  Punkter,  om  Navnet  synonym,  om 
Begrebet  synonym,  og  om  min  Rigorisme  imod  Spo- 
ron  og  Muller;  disse  tre  Punkter  blive  da  først  at 
undersøge. 


1.  Hr.  Dr.  Wiehe  bebreider  mig  (S.  354  flg.),  at 
jeg  »som  saa  mange  Andre«  befinder  mig  i  en  »Vild- 
farelse« angaaende  Betydningen  af  det  fremmede  Ord 
synonym)  og  som  han  lige  foran,  med  Hensyn  til  et 
Punkt  hvori  han  er  enig  med  mig,  paaberaaber  sig  det 
ene  af  sine  tre  Værker,  Afhandlingen  paa  de  35  Sider 
som  han  1850  »lod  udkomme«  som  Skoleprogram,  saa- 
ledes  henviser  Hr.  Doctoren  mig  med  Hensyn  til  nær- 
værende Punkt,  hvor  jeg  er  i  Vildfarelse,  til  det  andet* 
af  sine  tre  Værker,  Doctordisputatsen  de  vestigiis,    »see 


Det  tredie  Værk,  Litteraturen  skylder  Hr.  Overlæreren,  er  hans 
Bemærkninger  om  den  græske  Accentlære  i  Odense  Skoleprogram 
af  1845,  om  hvilket  Værk  man  med  Sandhed  kan  sige,  at  det  staaer 
aldeles  ved  Siden  af  de  tvende  andre. 


navnlig  particula  I«  —  hvoraf  han  dernæst  giver  et  lærd 
Udtog.  Men  Alt  hvad  jeg  har  tilladt  mig  at  sige  om  Be- 
tydningen af  det  fremmede  Ord  synonym  indskrænker 
sig  til  denne  ene  Sætning  (Afhdl.*  S.  2):  »synonym, 
der  jo  betyder  identisk.«  Hvis  heri  ligger  en  Vildfarelse, 
deler  jeg  den  unægtelig  med  saa  mange  Andre;  thi  jeg 
og  saa  mange  Andre  sige  paa  Dansk:  for  Keiseren  var 
Navnet  Democrat  synonymt  med  Oprører,  og  vi  mene 
hermed  identisk,  og  kjende  ikke  nogen  anden  Betydning 
af  Ordet  i  det  almindelige  Sprog.  Og  at  man  i 
Lingvistiken  bruger  Ordet  synonym  i  Bemærkelsen 
ligetydig,  er  jo  netop  begrundet  paa  den  historiske  Om- 
stændighed, at  »i  Begyndelsen  af  forrige  Aarhundrede, 
da  der  i  Frankrig  først  opstod  Tale  om  Synonymer, 
gjaldt  disse  Ord  efter  den  almindelige  Opfatning  først 
for  fuldkommen  identiske.« 

Ordet  synonym  har  grumme  ringe  Vigtighed  for  det 
Danske,  fordi  vi  helst  ønske  en  dansk  Benævnelse  for 
Begrebet,  og  Ordets  Historie  interesserer  endnu  langt 
mindre,  fordi  dets  Betydning  i  Græsk,  udenfor  den 
techniske  Brug  i  philosophiske  og  lingvistiske  Systemer 
—  selv  om  den  ikke  var  i  høieste  Grad  tvivlsom  —  slet 
intet  beviser  om  Ordets  rette  Betydning  paa  Dansk.  Vi 
bruge  i  Dansk  Ordet  Spektakel  for:  Larm,  Støi  —  Op- 
tøier,  Trætte,  Strid  —  et  stort,  uhyggeligt  Menneske;  i 
Svensk  bruges  Ordet  for:  Løier,  Commers  —  Spot, 
Haan ;  i  Engelsk  for :  Briller,  osv.  osv.,  og  hverken  Danske, 


*  Med  ..Afhdl."  betegnes  her  og  igjennem  hele  det  følgende  min  af 
Hr.  Wiehe  kritiserede  Afhandling,  „Til  Kritiken  af  det  Synonyme 
i  Dansk." 


Svenske,  eller  Englændere  tænke  paa  det  latinske  Ords 
Historie,  eller  søge  i  det  fjerne,  fremmede  Oldsprog 
Normen  for  hvad  Ordet  skal  betyde  i  deres  Modersmaal. 
Hr.  Doctoren  ville  derfor  ikke  ansee  det  for  nogen 
Mangel  paa  den  skyldige  Respect  for  ham,  naar  jeg  her- 
ved tillader  mig  at  foreslaae  ham,  at  vi  reent  overspringe 
dette  Punkt,  som  jo  ikke  har  den  allerfj erneste  Be- 
rettigelse eller  Betydning  for  hele  den  foreliggende  Under- 
søgelse, uden  for  saa  vidt  som  Hr.  Doctoren  har  skjenket 
det  en  Sjettedeel  af  hele  sin  Artikels  Indhold. 

2.  Vi  komme  nu  til  min  »temmelig  løse  Kritik« 
over  Sporons  Brug  af  Ordet  eenstydig,  som  Fordanskning 
af  synonym,  hvor  jeg  har  »overseet«  den  eiendommelige 
Betydning  af  Ordet  »tyde«,  begaaet  en  logisk  »Feil«,  og 
»forvansket«  Sporons  og  Mullers  Mening.  Jeg  har  sagt, 
Afhdl.  S.  3: 

»Sporon  statuerede:  eensbetydende  Ord,  o:  som 
have  eens  Betydning,  identiske;  eenstydige  Ord, 
o:  som  have  eens  Tydning,  som  kunne  udtydes  eens 

(men  ikke   bør) ,    synonyme.       Men Ord  af 

eens  Betydning  og  Ord  af  eens  Tydning  siger  paa 
Dansk  eet  og  det  samme,  og  Ord  have  kun  eens 
Betydning  naar  de  kan  tydes  eens,  ligesom  Ord  kun 
kan  tydes  eens  fordi  de  ere  af  eens  Betydning. 
Tvetydige,  fleertydige,  mangetydige  kalde  vi  Ord 
som  have  to,  flere,  mange  Tydninger,  som  kunne 
tydes  paa  to,  flere,  mange  Maader,  og  netop  derfor 
mene  vi  dermed  Ord  af  to,  flere,  mange  Betydninger.« 
I  disse  ulyksalige  Ord  har  jeg  begaaet  Overseeisen,  den 
logiske  Feil,  og  Forvanskningen. 


Overseeisen.  Den  » eiendommelige «  Betydning  af 
Ordet  tyde  er,  med  Hr.  Doctorens  Ord  (S.  356),  denne: 
»man  tyder  et  Ord  hos  en  Forfatter  naar  man  angiver 
dets  Betydning  paa  det  givne  Sted,  hvilket  jo  ingenlunde 
altid  er  Ordets  fulde  eller  egentlige  Betydning.«  Dette 
maa  jeg  nu  rigtignok  indrømme  at  have  overseet,  jeg 
havde  hidtil  staaet  i  den  Formening,  at  Ordet  tyde  be- 
mærkede saadan  at  forklare,  fortolke,  udlægge  i  Al- 
mindelighed, f.  Ex.  at  tyde  Drømme,  Drømmetydning, 
Stjernetyder,  Stjernetyderi,  og  specielt  i  Skolesproget 
(hvor  det  udtales  tye) :  at  opløse  (Ord,  Sætninger)  gram- 
maticalsk.  For  Resten  kan  jeg  dog  til  en  vis  Grad 
undskylde  mig;  jeg  kan  bevise,  at  nogle  Forfattere  i  at 
oversee  den  eiendommelige  Betydning  af  Ordet  tyde 
undertiden  have  været  ligesaa  store,  reent  ud  sagt, 
Klodrianer  som  jeg,  f.  Ex.  »Et  Sindbillede,  hvoraf  en- 
hver god  Følelse  tyder  os,  at  de  ere  samlede  paa  bedre 
Steder.«  Mynster.  »Det  evige  Uhr,  som  den  evige 
Tid  os  tyder.«  Heiberg.  »Jeg  stræber  at  tyde  de 
Syner,  jeg  seer.«  Grundtvig.  »Med  at  tyde  Gaader 
jeg  aldrig  gav  mig  af.«  Fr.  Pal.  Muller.  »Hun  læste 
for  ham  en  Spalte  af  Bibelen  og  tyded  ham  dens  Ord.« 
Fr.  Pal.  Muller.  »De  samme  Ord,  som  Apostelen 
tydede  hen  til  vor  Frelser.«  Mynster.  »Fy,  hvad  er 
det  for  et  Spørgsmaal !  Ifald  en  kaad  Ordtyder  stod  dig 
nær.«  Rahbek.  »Han  er  fornøiet,  naar  han  lærer  at 
tye  en  Autor.«  Sneedorff.  »Jeg  havde  ikke  just  læst, 
men  tyet  disse  Digtere.«  Ewald.  »Græsk  kunde  han 
kun  tye,  og  kiendte  Homer  alene  af  Oversættelser.« 
Molbech.  —  Men  hvad  skal  man  nu  gjøre  med  Ord 
som:  mistyde,  udtyde,  hentyde?     Vil  Hr.  Doctoren  ikke 


være  saa  god  at  lære  mig  den  eiendommelige  Betydning 
af  disse  Ord? 

Den  logiske  Feil.  Herom  siger  Hr.  Overlæreren 
(S.  356) :  »Havde  Forfatteren  derfor  som  Modsætning 
opstillet  Ord  der  kunne  have  eens  Betydning ,  og  Ord 
der  nødvendigviis  (altid)   have  eens  Betydning  (i  Stedet 

for:  Ord  som  have  eens  Betydning),  saa  havde  han 

undgaaet  den  almindelige  Feil  at  danne  Modsætningen: 
Mulighed  —  Virkelighed,  istedenfor  Mulighed  —  Nød- 
vendighed.« Men  den  høitærede  Herr  Overlærer  tillade 
mig  at  svare  ham  dette,  at  jeg  slet  ikke  har  opstillet 
en  saadan  Modsætning,  hvad  der  jo  kan  sees  af  mine 
ovenfor  anførte  Ord,  og  at  jeg  ikke  har  kunnet  opstille 
den,  fordi  Ord  af  eens  Tydning  ikke  indeholder  Begrebet 
af  en  blot  Mulighed,  men  en  virkelig  Evne  eller  Egen- 
skab; men  sandt  er  det,  havde  jeg  modsat  Mulighed  og 
Virkelighed,  havde  jeg  tilvisse  begaaet  en  meget  »al- 
mindelig« Feil  —  vi  mindes  jo  Alle  den  evindelige  Mod- 
sætning mellem  posse  og  esse  i  den  logiske  Modalitets- 
lære !  Og  sandt  er  det,  Hr.  Overlærerens  Modsætning 
imellem  »kunnen  være«  og  »altid  væren«  —  Hr.  Wiehe 
gjentager  denne  Forklaring :  »nødvendigviis  (altid)«  siden 
hen  endnu  engang  —  denne  Modsætning  er  ganske  vist 
ikke  almindelig,  den  er  aldrig  faldet  nogen  anden  Lo- 
giker ind,  og  vil  aldrig  kunne  forstaaes  af  nogen  anden 
Logiker  end  —  Logikeren  Hr.  Wiehe! 

Forvanskningen.  Hr.  Doctoren  siger  (S.  356) :  »naar 
Forfatteren  i  en  Parenthes  tilføier  »men  ikke  bør«,  saa 
hidrører  dette  hverken  fra  Sporon  eller  Muller,  hvis 
Mening  derved  forvanskes.«  —  Men  Gud  maa  vide,  hvad 
Hr.  Doctoren  har  tænkt  paa   da  han  skrev  disse  Ord. 


Hvorledes,  gaaer  ikke  Sporons  og  Mullers  og  Alverdens 
synonynriske  Arbeide  ene  og  alene  ud  paa  at  opdage  og 
forklare  Divergentserne  imellem  Ord  der  for  den  trivielle 
Opfatning  betyde  eet  og  det  samme,  medens  Videnskaben 
fordrer  dem  forskjelligt  forklarede,  og  maa  ikke  Sporon 
absolut  statuere:  eensbetydende  (identiske)  Ord,  o:  som 
have  eens  Betydning,  og  i  Modsætning  hertil  eenstydige 
(synonyme)  Ord,  o:  som  have  eens  Tydning,  som  kunne 
udtydes  eens,  men  ikke  bor9.  Hvad  siger  ikke  selv 
selveste  Hr.  Overlærer  og  Dr.  Wiehe  i  sin  egen  Definition  af 
Begrebet  Synonym?  »Ved  Synonymer  forstaaes  saadanne 
Ord  som  ....  i  nogle  Tilfælde  uden  Skade  for  Me- 
fningen  kunne  ombyttes  med  hinanden,  men  som  derfor 
ogsaa  i  andre  Tilfælde,  hvor  Forskj  ellen  burde  iagttages, 
ere  udsatte  for  utilbørligt  at  forvexles.«  Hr.  Doctoren 
har  aabenbart  paa  dette  Sted  skrevet  i  den  dybeste 
Distraction,  hvori  hans  egen  Mening  har  forvansket  sig 
for  ham,  og  denne  Tankefordybning  viser  os  ret  klar- 
ligen,  hvilken  dyb  Tænker  han  dog  i  Grunden  er.  Søren 
Kierkegaard,  af  hvem  man  gjør  saa  megen  Stads,  kunde 
ikke  skrive  saaledes  hen  i  Tanker. 

Lad  os  nu  samle  Spørgsmaalet  om  Berettigelsen  af 
Ordet  eenstydig  som  Fordanskning  af  synonym.  Ordet 
er  indført  1765  af  Chr.  Fleischer  i  Stedet  for  den  mere 
slæbende  Form  eensbetydende,  altsaa  ligefrem  i  Betyd- 
ning af  identisk.  Denne  Betydning  har  Ordet  beholdt 
til  den  Dag  i  Dag.  Lad  os  tage  et  Par  af  de  første  de 
bedste  Citater.  »Staten  har  faaet  Christendom  og  Leve- 
brød gjort  eenstydigt.«  Kierkegaard.  »Dette  Ordsprog 
er  eenstydigt  med  Ordsproget  9 19.«  Nyerup.  »Afsigel- 
sen  af  Bladet  vilde  være   eenstydig  med   den    loyaleste 

Adresse.«  Dagbladet.  Enhver  der  har  det  mindste  Gran 
af  Sprogsands  maa  føle,  at  eenstydig  her  betyder  = 
identisk,  af  een  og  samme  Betydning,  eensbetydende. 
Nu  vil  imidlertid  Sporon  danne  en  Modsætning  imellem 
Ordene  eensbetydende  og  eenstydig,  saa  at  eensbetydende 
betegner  »som  har  eens  Betydning«,  men  i  Modsætning 
hertil  eenstydig  »som  kan  tydes  eens«,  og  dette  er  det 
Sprogstridige,  fordi  der  ganske  vist  er  en  Forskjel,  men 
ingenlunde  en  Modsætning  imellem  de  to  Udsagn:  dette 
Ord  har  flere  Betydninger  —  dette  Ord  er  fleertydigt 
(kan  tydes  paa  flere  Maader),  og  man  kan  ikke  sige 
paa  Dansk:  dette  Ord  har  vel  flere  Betydninger  men  er 
dog  ikke  fleertydigt,  eller:  dette  Ord  er  fleertydigt  uden 
dog  at  have  flere  Betydninger.  —  Benævnelsen  eenstydig 
for  synonym  er  endvidere  ikke  blot  sprogstridig,  men 
tillige  logisk  uforsvarlig,  fordi  det  Characteristiske  ved 
de  saakaldte  Synonymer,  den  Constituerende  i  Begrebet 
Synonymitet  ikke  er  Congruentsen,  men  netop  Diver- 
gentsen.  Ordene  sildig  og  seen  ere  »Synonymer«  fordi 
de  kun  tilsyneladende  betegne  det  samme  og  i  Virkelig- 
heden divergere  i  Betydningen;  det  er  derfor  en  logisk 
Forkeerthed  at  kalde  dem  eenstydige.  —  Men  det  er 
sandt,  det  tør  jeg  ikke  sige  for  Hr.  Overlærer  Wiehe, 
der  anfører  mine  Ord:  »eenstydig  kan  aldrig  blive  nogen 
adæqvat  Benævnelse  for  Ord  der  væsentlig  beskjeftige 
os  formedelst  deres  Divergents  eller  Flertydighed«,  og 
hertil  føier  i  Parenthes :  »hvilket  iøvrigt  er  en  let  gjen- 
nemskuelig  Sophisme«  —  let  gjennemskuelig,  ja,  for  en 
saa  fiin  Dialektiker  som  Hr.  Wiehe,  men  hvorfor  gjør 
Hr.  Overlæreren  sig  kostbar  og  betroer  os  ikke,  hvori 
denne   Sophisme    stikker?     Hvorfor  vil   Hr.  Overlæreren 

ikke  belære  mig,  siden  han  dog  eengang  optræder  som 
min  Hovmester?  Skal  jeg  nu,  foruden  alle  de  andre 
litterære  Synder,  han  tillægger  mig  i  sine  »Bemærknin- 
ger«, skal  jeg  nu  ogsaa  bære  paa  den  reent  uhørte 
Synd,  at  skrive  hemmelige  Sophismer? 

3.  Jeg  havde  tilladt  mig  at  foreslaae  Ordet  syno- 
nym oversat  paa  Dansk  ligetydig,  men  dette  Ord  mis- 
hager aldeles  Hr.  Overlæreren,  der  herom  bemærker 
(S.  356  flg.),  at 

»i  alle  Sammensætninger  ligt  (som  første  Led)  be- 
tyder netop  det  Samme  som  tens.       Ligeberettigede 
ere   kun   de   der   have    een    og   samme  Berettigelse; 
en  Mathematiker  vilde  meget  frabede  sig,  at  man  i 
Udtrykkene    Ugestor    og    ligedannet  tog    lige   i  Be- 
tydningen   lignende,    og   en    ligelydende  Gjenpart    af 
et  Dokument   svarer   kun  til  sit  Navn,  naar  det  er 
ordret  overe  ens  stemmende  med  Originalen.     Forfatte- 
ren har  saaledes   kun  beriget  Sproget  med    et  nyt, 
men  et  ganske  overflødigt  Ord;  thi  ligetydig  kan  efter 
al  Analogi  ikke  have  anden  Betydning  end  eenstydig.« 
Saavidt  Hr.  Wiehe,    og   det   er   virkelig  beundringsvær- 
digt,   hvor   nemt    denne  Lærde   har  ved   at   gribe  mig  i 
Tankeløsheder,    og   hvor   let  han  har  ved  at  bevise  det. 
Lad  see  engang! 

Ordet  Hig  (modsat  uliig)  betyder  similis,  og  antager 
i  Sammensætning  (som  første  Led)  altid  Formen  lige. 
Ordet  lige  (modsat  ulige)  betyder  (foruden  rectus,  hvil- 
ket her  ikke  kommer  i  Betragtning)  par,  æqualis. 
Sammensætninger  og  Forbindelser  med  lige  betegne  alt- 
saa  enten  en  blot  Liighed,  hvilket  jo  altid  indeholder 
en  ligefrem  Modsætning  til  Eensheden,  da  kun  det  For- 

skjellige  kan  sammenlignes;  eller  de  betegne  i  Almindelig- 
hed Ligeligheden,  en  Overeensstemmelse  i  Graden,  Om- 
fanget, Antallet  o.  desl.,  medens  Sammensætninger  og 
Forbindelser  med  Ordet  eens  altid  betegne  den  fuld- 
stændigste  Overeensstemmelse  i  Arten,  Slagset,  Væse- 
net, det  Identiske.  Naar  f.  Ex.  af  tre  Tiltalte  A.  fik 
Tugthuus straf  paa  Livstid,  B.  paa  sex  Maaneder,  og  C. 
tredive  Dages  Straf  paa  Vand  og  Brød,  saa  tænkte  jeg 
at  A.  og  B.  fik  eens  Straf  (Tugtliuusstraf),  og  B.  og 
C.  lige  Straf  (efter  de  Lovkyndiges  Beregningsmaade), 
men  ikke  at  A.  og  B.  fik  lige  Straf,  eller  B.  og  C. 
eens  Straf,  hvilket  Hr.  Wiehe  formodentlig  lærer.  Eller, 
for  at  stige  op  i  de  høiere  Regioner,  hvis  Nogen  vilde 
kalde  Hr.  Overlæreren  Philologiens  Napoleon,  vilde  han 
vel  derved  udtrykke  at  Hr.  Overlæreren  og  Napoleon 
(naturligviis  den  Første)  vare  ligebegavede  Genier;  men 
hvis  Nogen  vilde  kalde  Hr.  Overlæreren  den  jydske 
Madvig,  vilde  vel  derved  være  udtrykt,  at  Hr.  Over- 
læreren og  Madvig  vare  eensbegavede.  Det  første  Ud- 
tryk siger  kun  at  Hr.  Overlæreren  og  Napoleon  (den 
Første)  vare  lige  meget  begavede,  men  hver  paa  sin 
Maade,  altsaa  netop  ikke  eensbegavede;  det  sidste  Ud- 
tryk siger  kun,  at  Hr.  Overlæreren  og  Madvig  ere  paa 
een  og  samme  Maade  begavede,  men  maaskee  slet  ikke 
ligebegavede,  thi  det  er  jo  muligt,  at  Hr.  Overlæreren 
er  en  større  Begavelse  end  Madvig  —  jeg  siger  muligt, 
og  tænker  slet  ikke  paa  Virkeligheden,  hvilket  jeg  her 
udtrykkeligen  vil  anmærke,  for  ikke  anden  Gang  af  Hr. 
Wiehe  at  forkjetres  for  Modsætningen:  Mulighed  —  Vir- 
kelighed.—  At  »Ligeberettigede  ere  kun  de  der  have  een 
og  samme  Berettigelse«,    det  har  jeg  ikke  vidst  før  Hr. 

Doctoren  var  saa  god  at  lære  mig  det;  jeg  troede  tvert- 
iinod  at  saadanne  Folk  vare  eensberettigede  (eens  be- 
rettigede), og  de  Ligeberettigede  (lige  berettigede)  kun 
vare  berettigede  i  samme  Grad,  eller  med  andre  Ord,  at 
ligeberettiget  betegnede  den  samme  Grad  af  Adkomst,  eens- 
berettigede den  samme  Art  af  Adkomst.  —  Overhovedet 
havde  jeg  troet,  at  i  de  paagjeldende  Sammensætninger 
og  Forbindelser  en  saadan  Divergents  som  den  her  an- 
givne stedse  laae  paa  Bunden,  om  ikke  altid  lige  stærkt 
fremtrædende,  som  i  eensdan,  ligedan;  eensartet,  lige- 
artet  (jvf.  ueensartet,  uligeartet),  eller  om  ikke  altid 
uden  specielle  Modificationer  (f.  Ex.  til  Advarsel  for 
Ligesindede,  han  er  altid  eenssindet)  —  saa  at  alt- 
saa  Ordet  eens  altid  mærkede  Sammensætningen  med 
Begrebet  af  Einerlei,  idem  per  idem,  men  Uge  medførte 
Begrebet  Liighed,  Ligelighed,  Jevnstillethed.* 

Hr.  Doctoren  er  nu  maaskee  saa  god  at  erindre, 
at  jeg  i  min  Afhdl.  S.  6.  opstiller  de  to  Kategorier, 
Identitet  (f.  Ex.  jaloux,  skinsyg;  Hose,  Strømpe),  og 
Meningsliighed  (f.  Ex.  falde,  hensove,  omkomme),  og 
midt  imellem  disse  Synonymien  (f.  Ex.  lede,  søge),  hvor 
Overeensstemmelsen  er  mindre  end  Identitet,  mere  end 
blot  Meningsliighed;  og  da  nu  Identitet  paa  Dansk  een- 
gang  hedder  Eenstydighed  (see  ovenfor),  saa  har  jeg 
troet,    at   Forholdet    mellem    disse    tre   Kategorier    paa 


*  Det  mathematiske  Udtryk  a  liig  b  vedkommer  ikke  det  almin- 
delige Sprog,  og  har  desuden  en  speciel  historisk  Aarsag.  —  Con- 
gruentsen  imellem  de  af  Hr.  Wiehe  anførte  Ord:  ligelydende  — 
eenslydende  har  sin  Grund  i  den  udenfor  det  Sproglige  liggende 
Realitet. 

Dansk  kunde  udtrykkes  ved:  Eenstydighed,  Ligetydig- 
hed,  Meningsliighed,  og  jeg  har  vovet  at  støtte  mig  til 
Brugen  i  alle  ikke  -  latinske  Sprog,  Svensk,  Tydsk, 
Hollandsk. 

Dette  henstiller  jeg  nu  ganske  til  Hr.  Overlærerens 
høiere  Indsigt  og  fornyede  Overveielse. 

—  Og  saaledes  ere  vi  da  komne  ud  over  Indled- 
ningen af  min  Afhandling  paa  de  tre  Blade,  paa  hvil- 
ken Hr.  Overlærer  Wiehe  har  ødslet  omtrent  Halvdelen 
af  sine  kritiske   »Bemærkninger«. 

IL 


Vi  komme  nu  til  selve  Problemet  om  det  Syno- 
nyme og  de  andre  tilhørende  Spørgsmaal,;  og  her 
fremstraaler  nu  Hr.  Overlærerens  kritiske  Methode  i 
sin  fulde  Glorie.  Alle  mine  omhyggelige  Argumen- 
tationer, hvormed  jeg  i  min  Afhandling  støtter  de  en- 
kelte Punkter,  slaaer  han  uden  videre  en  Streg  over, 
uden  at  omtale  dem  med  et  Ord,  hvilket  formodentlig 
skeer  for  Kortheds  Skyld,  og  modsiger  derpaa  de  en- 
kelte Resultater  i  den  myndige,  afgjørende,  suffisante 
Tone,  som  Mandens  Selvbevidsthed  gjør  saa  naturlig, 
hvorhos  han  jevnlig  er  saa  god  at  tillægge  mig  Argu- 
menter, som  jeg  ikke  har  brugt,  men  som  han  nok  kan 
tænke  jeg  har  tænkt  paa,  og  disse  mine  Argumenter 
tilbagevises  da  med  største  Effect. 

I .  Jeg  havde  i  min  Afhdl.  bestemt  benægtet  Til- 
værelsen af  Synonymer  som   en   egen  Klasse  af  Ord,  og 

bekjæmpet  Gyldigheden  af  Begrebet  Synonymi  som  et 
i  Sproget  paaviseligt  særligt  Princip.  Dette  maa  nu 
paa  ingen  Maade  gjelde  hos  Hr.  Overlæreren,  der  paa 
nærværende  Punkt  taber  al  sin  Elskværdighed,  og  endog 
uden  al  Høimodighed  gjør  mig  til  Skive  for  sin  skræk- 
kelige Vittighed,  og  siger  (S.  358):  »Vilde  man  nu  an- 
vende Forfatterens  egen  Stringents  i  logiske  Conclusioner 
(see  S.  15  af  hans  Skrift),  saa  maatte  man  komme  til 
det  Resultat,  at  Sokrates  ikke  vilde  kunne  ansee  Hr. 
Levin  for  et  Menneske«.  Ja,  den  græske  Socrates,  det 
var  en  rigtig  litterær  Laban,  der  indbildte  sig  at  kunne 
slaae  sig  til  Ridder  paa  Ældre  med  græske  Brokker  og 
med  halvfærdige  Tanker,  for  ham  maatte  man  ikke  have 
Lov  til  at  være  Menneske.  Nei,  da  priser  jeg  vor 
jydske  Socrates,  Hr.  Doctor  Wiehe,  det  er  en  Mand 
man  formelig  kan  have  Morskab  af  at  have  til  Lærer! 
Men  jeg  havde,  Aflull.  S.  7 — 21,  udfoldet  en  lang  Række 
forskjellige  Betragtninger  for  at  bevise  min  Anskuelse 
om  Synonymer  og  Synonymi,  og  ikke  een  af  alle  disse 
Betragtninger  indlader  Hr.  Overlæreren  sig  paa;  det 
hele  første  Capitel  i  min  Afhandling,  min  hele  Under- 
søgelses Basis  og  Fundament,  springer  han  over,  og 
siger  kun,  en  lille  Smule  flot  (S.  358):  »jeg  troer  dog 
ikke,  at  Begrebet  Synonymi  lader  sig  saaledes  bort- 
blæse.«  Men,  Herre  Gud,  det  er  jo  Hr.  Doctoren  der 
vil  bortblæse  mine  Argumenter,  ikke  mig  der  vil  bort- 
blæse  nogen  Sætning,  saasom  jeg  bestandigt  argumente- 
rer, og  det  er  jo  ikke  mig  der  gjør  Blæst! 

Men   vi   maae  citere   den  paagjeldende    lærde    »Be- 
mærkning« heelt. 

»Jeg   troer    dog    ikke,    at    »»Begrebet««    Synonymi 
lader  sig  saaledes  bortblæse.     Det  er  ganske  sandt, 
at  der  ikke  gives   en  vis   begrændset  Klasse  af  be- 
stemte   Ord,    der  kunne    kaldes    Synonymer,    og  det 
har  vel   heller   aldrig   Nogen   paastaaet   i  den  For- 
stand,   som  Forfatteren  tænker  sig  det«. 
Mine   Ord   herom    ere     (Afhdl.  S.  17):     »De    [lige- 
tydige   Ord]    danne    i   ingen   Henseende    nogen    særskilt 
Klasse  af  Ord  .  .  .,  saaledes  som  Nomina,  Partikler,  frem- 
mede   Ord,    Germanismer,   forældede   Ord    o.    d.,    hvilke 
vel    alle    mangle    skarpe    Begrændsninger^     men    dog    i 
deres  indre  Yæsen  danne  bestemte  Kategorier  hvis  Love 
lade  sig  abstrahere  og  fremstille«. 

Læseren  har  her  den  faste  Form  for  den  Kritik, 
hvormed  Hr.  Doctor  Wiehe  beærer  og  belærer  mig. 

Men  ved  denne  Leilighed  giver  Hr.  Overlæreren  en 
genial  Definition  til  Bedste  paa  sine  saakaldte  »Syno- 
nymer«, som  han,  i  Bevidstheden  om  dens  høie  Værd, 
trykker  med  udhævet  Skrift.  See,  her  er  Definitionen 
(S.  358—59): 

»Ved  Synonymer  forstaaer  man  saadanne  Ord,  som 
ligge   hinanden    saa  nær  med   deres   Betydning,    at 
de  for  en  Deel    dække   hinanden   og   derfor  i  nogle 
Tilfælde  uden  Skade  for  Meningen  kunne    ombyttes 
med   hinanden,   men  som  derfor  ogsaa  i  andre  Til- 
fælde, hvor  Forskj  ellen  burde  iagttages,  ere  udsatte 
for  utilbørligt  at  forvexles.« 
Denne    sindrige  Definition  vil  bringe  en  Omvæltning  til- 
veie  i  hele  Sprogvidenskaben  og  berige  den  med  nye  Kate- 
gorier.    Thi  hidtil  har  man  jo  ikke  kj endt  til  andre  Love 
for  det  Sproglige  end  dem  man  udfandt  ved  at  betragte 

Sproget,  dem  man  abstraherede  af  Sprogbrugen  og  atter 
paaviste  i  Exempler  og  Citater:  Hr.  Doctoren  skjenker 
os  nu  et  ganske  nyt  Slags  Love,  nemlig  Love  som  burde 
iagttages,  men  som  ere  udsatte  for  ikke  at  paaagtes,  hvil- 
ket rigtignok  er  aldeles  utilbørligt!  Men  Madvig,  thi 
Hr.  Doctoren  er  jo  en  stor  Philolog  .  .  .  hvad  jeg  vilde 
sige,  en  Storphilolog  af  Madvigs  Skole  —  hvad  vil 
Madvig  sige  til  denne  nye  Opdagelse  om  sproglige  Phæ- 
nomener  der  burde  findes,  men  ere  udsatte  for  utilbør- 
ligen  at  fattes?  —  Hvor  sandt,  hvor  træffende  det  for- 
øvrigt er,  at  kalde  »Synonymer«  Ord  der  deels  kunne 
congruere,  deels  burde  divergere  i  Betydningen,  det  kan 
man  see  i  min  Afhandl.  S.  10 — 13. 

Men  Hr.  Doctoren  har  endnu  eet  mærkværdigt  Ud- 
sagn om  Tingen,  S.  360 — 61   Anmkn. : 

»Fastholder   man  som  det  eiendommelige  for  Syno- 
nymer Muligheden   af  en   tilladelig  Ombytning    eller 
utilladelig  Forvexling,   saa   har  man  Kriteriet  i  den 
Omstændighed,  at  de  fremmede  Ord   lade  sig  gj en- 
give    ved    eet    Ord    i    Modersmaalet,     saa     at    her 
»»Synonymer««   staae  i  deres  oprindelige  Betydning, 
for  saavidt  som  de  have  Navn  tilfælles.     Det  frem- 
mede Sprogs  Synonymer  ere  Exponenter  for  Moders- 
maalets  Fleertydighed«. 
Ak    —    »om   Forladelse,    Hr.    Dr.,  jeg   havde    min  Hat 
paa,    jeg    vidste     ikke,     at    Han    var     saa     lærd!«       I 
mine  Livsdage  har  jeg   ikke  hørt  tale  om  Tilladeligt  og 
Utilladeligt  i   det  Sproglige.       Aldrig   er   det  faldet  mig 
ind,  ja  endnu  kan  jeg  ikke  faae  det  i  Hovedet,  at  hvad 
der  i   et   fremmed   Sprog    udtrykkes   ved   flere   Ord   der 
ere    »Synonymer«,    det    lader    sig   gemeenligen   gjengive 

ved  eet  Ord  i  Modersmaalet.  Og  nu  dette  fortræffelige 
Axiorn :  det  fremmede  Sprogs  Synonymer  ere  Exponen- 
ter  for  Modersmaalets  Fleertydiglied  —  ja,  var  det  ikke 
lige  netop  paa  det  samme  Hr.  Dr.  Wiehe  der  sagde 
disse  Ord,  man  vilde  uden  videre  kalde  dem  Xonsens ! 
2.  Jeg  havde  (Afkdl.  S.  28)  udviklet,  at  den  syno- 
nvine  og  den  almeenlexicalske  Forklaring  af  Ordene  var 
aldeles  een  og  den  samme,  men  heri  siger  Hr.  Over- 
læreren at  jeg  »gaaer  aabenbar  meget  for  vidt«.  Ja, 
jeg  havde  jo  rigtignok  sagt :  »den  synonymistiske  Sammen- 
stilling er  altsaa  ene  og  alene  .  .  .«,  og  dette  Ord  altsaa 
henviste  jo,  støttede  sig  jo  til  en  forudgaaende  Argumenta- 
tion paa  sex  fulde  Sider,  hvilken  Hr.  Doctoren  reent 
ignorerer.  Dette  er  nu  eengang  Mandens  kritiske 
Methode,    han   fordommer   mine  Resultater  uden  at  ville 

—  thi  han  Mn  bestemt  godt  —  uden  at  ville  med  et 
Ord  imødegaae  Argumenterne  hvoraf  disse  Resultater 
fremgaae.  Men  paa  nærværende  Punkt  har  Hr.  Docto- 
ren tre  Argumenter  for  sin  Anskuelse.  Den  synonyme 
Forklaring,  mener  han  (S.  359),  er  forskjellig  fra  den 
almeenlexicalske  fordi 

a.  jeg  fraraader  jo  selv  at  begynde  den  synony- 
mistiske Undersøgelse  med  Etymologien,  »gjelder  dette 
da   nu   ogsaa    om   Lexikonnets   Behandling   af  Ordene?« 

—  Jeg  har  ikke  ubetinget  eller  absolute  fraraadet  Ud- 
gangspunktet fra  det  Etymologiske,  men  vælger  det  jo 
endog  selv,  f.  Ex.  i  Artiklen  Krop  —  Legeme,  Afhdl. 
S.  92.  Spørgsmaalet  om  dette  gjelder  for  Lexiconnets 
Behandling  vil  jeg  foreslaae  Hr.  Overlæreren  at  bruge  til 
næste  Stiilopgave  i  Afgangsklassen.  En  noget  fremmelig 
Discipel   maa   absolut    kunne    gjøre   Rede    for    det   Bag- 

vendte  i  at  ville  bygge  den  lexicalske  Fortolkning  igj en- 
nem  en  lieel  dansk,  tydsk,  engelsk  Ordbog  paa  Etymo- 
logien. Saa  kan  Hr.  Doctoren  med  Rette  sige:  docendo 
discimus. 

b.  Den  ligetydige  Sammenstilling  fordrer  gjerne 
selvstændig  Udvikling  i  egne  Skrifter,  og  lader  sig  ikke 
godt  indordne  i  Lexiconnet.  —  Hvis  dette  Argument 
skal  bevise  Forskjelligheden  af  den  synonyme  og  den 
lexicalske  Behandling,  saa  have  ogsaa  Excurser  en  anden 
videnskabelig  Characteer  end  de  Skrifter  hvori  de  indføres. 

c.  »Synonymiken  betragter  væsentlig  kun  Ordenes 
nugjeldende  Betydning...;  kun  undtagelsesviis  kommer 
deres  vita  anteacta  i  Betragtning.  Anderledes  med  Ord- 
bogen«.—  Jeg  har  i  mine  Exempler,  som  Hr.  Doctoren  jo 
saa  stærkt  berømmer,  taget  et  Hovedhensyn  til  Ordhisto- 
rien, der  i  mangfoldige  Tilfælde  er  hele  den  synonyme 
Forklarings  uundværlige  Grundvold.  Selve  Dahl  (Fort. 
S.  65)  erkj ender  det  for  en  Mangel  hos  Muller,  at  han 
ikke  noksom  har  taget  Hensyn  til  hvad  vor  romantiske 
Doctor  i  sit  Blomstersprog  kalder  »Ordenes  vita  anteacta«, 
»de  sproglige  Individers  Biographi«,  »de  sproglige  Indi- 
viders Samfundsforhold.« 

Men  Hr.  Overlæreren  har  jo  dog  egentlig  sin  Stor- 
hed som  græsk  Synonymiker;  hvad  mener  nu  denne 
Philologernes  facile  princeps  med  de  Ord:  Synonymiken 
(den  græske  f.  Ex.)  betragter  væsentlig  kun  Ordenes 
(de  græske  f.  Ex.)  nugjeldende  Betydning,  anderledes 
med  Ordbogen  (f.  Ex.  den  græske)  ?  Eller  er  det  maaskee 
Dyden  ved  Doederleins  Arbeide,  at  det  behandler  de  la- 
tinske Ord  som  uforanderlige  fra  Ennius  til  Ammianus 
Marcellinus  ? 

3.  Jeg  havde  (Afhdl.  S.  18—20)  udviklet,  at 
»Navnet  Synonymik,  som  Betegnelse  for  en  vis  bestemt 
Videnskab  eller  Lære,  for  en  særegen  Disciplin,  er  en 
aldeles  falsk  Benævnelse«;  dette  modsiger  Hr.  Over- 
læreren i  de  bestemteste  Udtryk.  Hr.  Overlæreren  ind- 
lader sig  naturligviis  ikke  paa  min  Argumentation,  uden 
for  saavidt  han  henkaster  den  Bemærkning  (S.  359):  at 
»det  har  da  heller  ikke  nogen  af  vore  danske  Synony- 
mikere  paastaaet,«  som  om  min  Afhdl.  udelukkende 
holdt  sig  til  danske  Synonymikere  * ;  og  nu  fortsætter  min 
ærede  Kritiker  sin  egen  Tankegang;  Synonymik,  mener 
han  (S.  360) ,  er  vel  dog  egentlig  rettest  at  ansee  for 
en  —  Konst,  og  den  der  bsnægter  dette  kunde  ligesaa 
godt  sige  det  samme  om  —  —  Kritiken,  thi  Kritiken 
—  det  er  Hr.  Doctorens  Lære  —  »kan  ikke  underkastes 
Anordning,  Classification,  Definition,  Regler  og  Love.« 
Hvorpaa  Hr.  Doctoren  perorerer  med  de  Ord:  »Jeg  har 
»her  nævnet  det  som  for  Synonymikens  Vedkommende 
»rimeligviis  har  drevet  Forfatteren  til  en  uholdbar  Yder- 
» lighed  i   hans  Paastande.      Han   har   stirret  saa  længe 


*  Hr.  Doctoren  har  nu  i  saa  mange  Aar  syslet  med  det  Synonyme, 
og  helliget  det  ikke  mindre  end  to  Trediedele  af  hele  sin  For- 
fattervirksomhed (Skoleprogrammet  af  1850,  og  Disputatsen  de 
vestigiis) :  skulde  Hr.  Doctoren  nu  ikke  have  Lyst  til  engang  at 
læse  Indledningen  af  en  fransk  Synonymsamling?  Lige  meget 
hvilken,  Hr.  Doctoren  med  sit  dybe  Blik  skal  gjøre  mærkværdige 
Opdagelser.  —  Apropos,  maaskee  Hr.  Doctoren  ved  den  Leilighed 
ville  mindes  sin  Anmærkning  S.  360:  „Forresten  er  denne  Me- 
thode  ikke,  som  Forf.  troer,  en  Opfindelse  af  den  nyere  Lingvistik, 
thi  den  fremtræder  første  Gang  over  400  Aar  før  Christi  Fødsel 
med  Sophisten  Prodikos,  og  udøves  senere  jevnlig  af  de  græske 
Grammatikere."  —  Hr.  Doctoren  behage  nu  engang  at  see  efter! 

»paa  sine  Forgjængeres  Behandling  af  Synonymiken  og 
»opdaget  eller  troet  at  opdage  saa  megen  Uvidenskabe- 
» lighed  i  denne,  at  tilsidst  hele  Synonymiken  er  bleven 
»borte  for  ham.« 

En  billig  Læser  vil  ikke  kunne  nægte  Hr.  Dr.  Wiehe 
sin  Beundring  som  Kritiker;  Hr.  Wiehe  er  Manden,  hvad 
enten  det  gjelder  om  theoretisk  at  fremstille  Kritikens 
Characteer  og  Væsen,  eller  praktisk  at  udøve  Kritiken 
over  en  litterær  Præstation! 

III. 


Jeg  havde  strengt  dadlet  Sporon  og  Muller  for 
deres  synonymistiske  Behandlingsmaade  af  Ordene,  hvor 
det  Sproglige  altid  bliver  Bitingen,,  og  skydes  tilside  for 
alle  mulige  Slags  Realitetsbetragtninger  og  Sagforklaringer, 
for  moralske  Trivialiteter  og  forloren  Aandrighed,  alt 
dette  i  en  saadan  Grad,  at  det  Sproglige  endog  meget 
ofte  lades  aldeles  ude  af  Betragtningen.  Jeg  havde  paa 
dette  Punkt,  hvor  jeg  havde  hele  den  store  Hobs  Uviden- 
skabelighed imod  mig,  brugt  stærke  Udtryk  og  skarpe 
Udviklinger.  Jeg  havde  (Afhdl.  S.  34—46)  citeret  Ud- 
sagn, aftrykt  Exempler,  historisk  oplyst  Factum.  Hvad 
siger  nu  Hr.  Overlæreren  hertil?  Han  siger  (S.  362): 
»Ved  at  gjennemlæse  disses  [mine  Forgjængeres]  For- 
taler faaer  man  ingenlunde  Indtrykket  af  al  den  For- 
keerthed  i  Opfattelsen  af  deres  Opgave,  som  Forfatteren 
tillægger  dem.«    At  den  reale,  den  moralske,  den  aand- 

rige  Snak  ikke  maa  holdes  »paa  den  lexicalske  Be- 
lærings Bekostning«,  indrømmer  Hr.  Doctoren  godheds- 
fuldt  (S.  361),  men  forsikrer  derhos,  at  den  hos  mine 
Forgjængere  »ikke  er  andet  end  Indklædning  for  de  op- 
lysende Exempler,«  hvortil  han  med  sit  blodige  Vid  til— 
føier:  »og  har  man  maaskee  en  naturlig  Modbydelighed 
for  Exempler  af  moralsk  eller  andet  bestemt  Indhold,  saa  er 
dette  en  Idiosynkrasi,  der  ikke  videnskabeligt  kan  gjøres 
gjeldende.«  Og  efter  nogle  dybsindige  Betragtninger 
over  Forholdet  mellem  Ordenes  reale  og  sproglige  Ind- 
hold ender  Hr.  Overlæreren  med  de  Ord:  »Det  Spørgs- 
maal,  om  al  Popularisering  af  Videnskaben  i  og  for  sig 
er  fordømmelig,  skal  jeg  ikke  indlade  mig  paa  at  be- 
svare« [altsaa  er  den  populære  Form,  Videnskabens 
Høieste,  den  classiske  Oldtids  glimrende  Stempel,  H.  C. 
Ørsteds,  Rasks,  Kierkegaards,  og  saa  mange  moderne 
Heroers  gyldne  Vaabenmærke,  altsaa  er  den  nu  for- 
skjellig  fra,  fremmed  for,  mulig  endog  fordømmelig  i 
Videnskaben!],  »men  kun  bemærke,  at  hvis  nogen  Deel 
af  Sprogvidenskaben  egner  sig  til  populær  Behandling, 
saa  maa  det  være  Synonymiken,  netop  fordi  den  har  til 
Gjenstand  lyslevende  Phænomener,  som  ethvertMenneske 
kommer  i  daglig  Berøring  med,  og  derfor  ogsaa  let  kan 
faae  en  vis  Interesse  for«  [altsaa  f.  Ex.  Ordene  seen  og 
sildig,  naar  de  synonymisk  sammenstilles,  egne  de  sig 
til  »populær  Behandling«,  men  ikke  naar  de  behandles 
almeenlexicalsk,  netop  fordi  de  saa  ere  steendøde  Phæ- 
nomener, som  kun  enkelte  Mennesker  om  Søn-  og 
Helligdage  komme  i  Berøring  med,  og  derfor  ikke  let 
kan  faae  nogen  Interesse  for!].  Og  hermed  er  nu  min 
Afhandlings   tolv   Sider   Udviklinger,    med    alle    Paabe- 

raabelser,  Anførseler,  aftrykte  Exempler,  tilintetgjorte  — 
det  er  altsamrnen  Passiar,  jeg  er  i  høi  Grad  ubillig  imod 
mine  Forgjængere ! 

Men  min  Ubillighed ,  min  Rigorisme  har  en 
dybere  Forklaring  hos  Hr.  Overlæreren,  der  om  min 
litterære  Virksomhed  maa  udtale  de  haarde  Ord  (S.  353), 
at  det  rigtignok  sjeldent  lykkes  mig  at  skrive  sine  ira 
et  studio.  Men  jeg  kan  virkelig  med  al  min  Grublen 
ikke  begribe  hvad  Hr.  Doctoren  egentlig  mener.  Sine 
ira  et  studio,  betyde  disse  Ord  ikke  paa  Dansk:  uden 
forudfattet  Mening,  upartisk,  uden  Fjendskab  eller  For- 
kjærlighed?  Men  Forkj ærlighed,  overdreven  gunstig  Dom 
om  Nogen  eller  Noget  bebreider  Hr.  Doctoren  mig  jo 
tilvisse  ikke,  hvad  er  da  Meningen?  Dette  maa  nu  staae 
hen,  og  jeg  holder  mig  til  hvad  der  i  hvert  Tilfælde  maa 
være  sikkert,  at  Hr.  Doctoren  finder  noget  Fjendtligt  i 
min  Kritik,  nogen  Animositet.  Men  mod  hvem?  Værst 
gaaer  det  i  min  Afhandling  ud  over  den  nyere  franske 
Skole  i  Lingvistiken,  hvorledes  kan  jeg  nu  have  per- 
sonlig ira  mod  alle  Navnene  af  denne  Skole?  —  Eller  er 
det  Sporon  og  Muller,  jeg  bærer  Fjendskab  til?  Den 
første  er  død  mange  Aar  før  jeg  blev  født,  den  sidste 
skrev  sin  Synonymik  medens  jeg  endnu  gik  i  Latinskole, 
og  døde  for  sex  og  tyve  Aar  siden!  —  Aha,  saa  er  det 
Prof.  Dahl,  jeg  har  et  Horn  i  Siden  til!  Nu  vel,  Dahl 
har  i  mine  Tanker  skrevet  det  Værste  der  paa  Dansk 
er  sagt  om  det  Synonyme,  og  overordentlig  meget  af 
min  Afhandlings  Polemik  kan  ganske  specielt  anvendes 
paa  hans  »Forord«,  som  jeg  fra  først  til  sidst  maa  for- 
dømme. Men  directe  har  jeg  ikke  angrebet  ham,  selv 
ikke    hvor   jeg    ligefrem    anfører    hans   urigtige   Udsagn 

(Afhdl.  S.  45)  —  jeg  kunde  ikke  overtale  mig  til  at 
forstyrre  den  gamle  Hædersmands  Ro,  og  undveg  Kam- 
pen mod  ham  med  en  Behændighed,  der  ikke  kan  være 
undgaaet  en  saa  skarpsynet  Polemiker  som  Hr.  Over- 
læreren. Men  i  Guds  Navn,  mod  hvem  har  jeg  da  ikke 
kunnet  skrive  sine  ira? 

Men  her  gaaer  der  pludseligt  et  Lys  op  for  mig, 
og  en  Frygt  overfalder  mig  for  at  jeg  har  Uret  mod 
Hr.  Overlæreren,  at  jeg  maaskee  ikke  saaledes  burde 
fordre  en  bestemt  Mening  udtalt  i  de  Ord  han  bruger, 
at  maaskee,  naar  alt  kommer  til  alt,  det  egentlige 
Vieheske,  das  an  und  fur  sich  Viehische,  er  at  hen- 
kaste sine  Ord  uden  nogen  egentlig  Mening,  maaskee 
jeg  ved  at  tyde  hans  Ord  har  overseet  at  den  eiendom- 
melige  Betydning  for  Ordet  hos  denne  Forfatter  er,  at 
det  »ingenlunde  altid  er  Ordets  fulde  eller  egentligeBe- 
tydning ! « 

IV. 


Jeg  har  været  saa  omstændelig  i  at  drøfte  Hr. 
Overlærerens  Dadel,  at  det  i  Sandhed  vilde  være  den 
sorteste  Utaknemmelighed  af  mig  at  forbigaae  den  vel- 
Villige  Roes,  Hr.  Overlæreren  har  været  saa  god  at  til- 
dele mig  —  ak,  for  een  eneste  Ting!  Dette  er  virkelig 
ikke  heller  min  Agt,  saa  meget  mindre  som  en  nærmere 
Forklaring  her  er  høiligen  fornøden. 

Sagen  er  nemlig  denne.  Jeg  havde  componeret  24 
synonymistiske  Artikler,  hvilke  jeg  brugte  til  oplysende 
Exempler  i  min  Afhandling,  og  havde  samlet  dem  i  et 
Tillæg  bag  efter  Afhandlingen.  Disse  24  Artikler  ere 
naturligviis  ikke  Exempler  paa  eet  og  det  samme,  men 
paa  24  forskjellige  Ting,  deriblandt  ogsaa  paa  det  Urig- 
tige eller  Forkeerte,  og  det  er  saaledes  indlysende,  at 
ikke  alle  Exemplerne  ere  virkelige  synonymistiske  Sam- 
menstillinger.    Saaledes    indeholder   No.  4    en  Sammen- 

stilling  paa  ni  Linier,  Forsøg,  Prøve,  der  farer  med  en 
Harefod  over  Sagen,  ikke  engang  medtager  Ordene  for- 
søge, prøve,  og  i  Stedet  for  Citater  har  et  latterlig  op- 
skruet, konstigt  Exempel,  alt  for  at  raillere  den  tydske 
Methode,  fremfor  alt  Eberhards.  Et  saa  vrængende 
Exempel  som  dette:  »Jeg  har  gjort  et  Forsøg  med  det 
nye  Stof,  jeg  har  gjort  mange  forskjellige  Prøver  paa 
Forsøget,  nu  vil  jeg  gjøre  Forsag  med  en  ny  Prøve«, 
kan  kun  den  reent  Tankeløse  tage  for  gode  Vare,  det 
egner  sig  til  sproglig  Oplysning  omtrent  som  Tøiblomster 
til  en  botanisk  Forklaring.  —  Jeg  havde  under  No.  16 
til  Exempel  paa  min  Udvikling,  Afhdl.  S.  39,  at  Ord- 
forklaring og  systematisk  Definition  kunne  falde  sammen, 
sammenstillet  Ordene  klar,  tydelig,  men  aldeles  skitseret, 
og  med  Forbigaaelse  af  vigtige  sproglige  Omstændig- 
heder, f.  Ex.  at  den  angivne  Distinction  ikke  altid  iagt- 
tages af  Forfatterne  (»O,  klart  den  fjerne  Kyst  mit  Øie 
skimter«.  Fr.  Pal.-Mull.  »De  nærmeste  Aarsager  ligge 
tydelige  nok  for  hver  Mands  Øie«.  Bagg.  »Hvis  det' 
dog  blev  ham  paa  Dødsleiet  saa  tydeligt,  hvad  han  sit 
Liv  igjennem  dunklere  havde  forstaaet«.  Kierkeg.),  eller 
at  begge  Ord  bruges  tilsammen  for  at  forstærke  Be- 
grebet, baade  af  klart  og  især  af  tydeligt  (»Det  er  saa 
klart  og  tydeligt  som  nogen  Mand  kan  ønske  det«.  Hei- 
berg. »Har  Paven  ei  tydeligt  og  klart  ophævet  hans 
Slægtskab  med  Valborg?«  Oehl.)  o.  s.  v.  —  Jeg  havde 
under  No.  20  fremsat  den  høist  betydningsfulde  Bemærk- 
ning,' at  »Stolpe  kaldes  i  en  Tømmerforbinding  den  op- 
retstaaende,  lodrette,  og  i  Modsætning  hertil  Bjelke  den 
liggende,  vandrette  Tommerstok«  —  naturligviis  ikke  for 
at  levere  en  synonymistisk  Artikel,   men   for   at  have  et 

Exempel  som  jeg  kunde  bruge  Afh dl.  S.  16.  —»  Og  lige- 
ledes det  næste  Nummer:  Vindebro,  Svingbro,  Trækbro, 
hvor  jeg  først  havde  betænkt  at  sammenligne  fire  Slags 
Hamre,  men  da  dette  ikke  vilde  gaae  for  mig,  valgte 
tre  Slags  Broer,  og,  i  Stedet  for  at  skaffe  mig  den  nød- 
vendige techniske  Oplysning,  skrev  efter  et  blot  Skjøn, 
og  tilføiede:  »Nærværende  Forklaring  er  imidletid  ikke 
synderlig  mere  end  et  løst  Indfald«. 

Det   er   disse    24  Exempler,   Hr.  Doctoren    skjenker 
sin  velvillige  Roes  i  følgende  Udtalelser: 

»De  værdifulde  synonymistiske  Sammenstillinger, 
som  udgjøre  henved  Halvdelen  af  Skriftet«   (S.  353). 
»Derfor  ville    vistnok    ogsaa    alle    Sprogviden- 
skabens   Venner   med   Taknemlighed   modtage    saa- 
danne   Bidrag  til  dansk  Synonymik,  som   dem  For- 
fatteren  har   leveret  i   sin   Exempelsamling   til   den 
foreliggende  Afhandling,  selv  om  disse  senere  skulde 
vise   sig    at  trænge  til  fornyet  videnskabeligt  Efter- 
syn«  (S.  362). 
Nu  kan   jeg  jo   meget   godt   tænke   mig,   at  mine  Fjen- 
der ville  blive  opbragte  paaHr.  Overlæreren  fordi  han  be- 
rømmer mig,  at  de  maaskee  ville  understaae  sig  at  tale 
uærbødigt    om    ham,    og    af   bare    Misundelse   mod    mig 
kalde    Hr.     Overlæreren     en    litterær    Vindbeutel,     som 
ugeneret    sætter    sig   paa    den  kritiske   Domstol    for    at 
rose    og    dadle    hvad   han  .slet    ikke   forstaaer   sig  paa, 
som  gjør  disse  Exempler,  alle  tilhobe  og  uden  Forskjel, 
til  en  Gjenstand  for  Sprogvidenskabens  Taknemlighed,  og 
forbeholder   kommende  Tidsaldere    Ret   til   videnskabelig 
Revision    af  dem:   men    Hr.  Overlæreren  er  jo  høit  op- 
høiet   over   al   Dadel,    og   hvad  mig  angaaer,  jeg  vil  til 

min  Dødsdag  have  Lov  til  at  paaberaabe  mig  Hr.  Over- 
lærerens »værdifulde«  Berømmelse,  skjøndt  jeg  naturlig- 
viis,  for  en  Forsigtigheds  Skyld,  nok  skal  vogte  mig  for 
at  tale  om  Vindebro,  Svingbro,  Trækbro,  eller  andre 
Exemp/er  paa  hvad  han  berømmer  mig  for  og  vil  have 
kommende  Slægter  til  »videnskabeligt«  at  revidere.  -  Og 
her  svulmer  mit  Hjerte  ved  Tanken  paa  kommende  Aar- 
hundreder.  Hver  Gang  Hr.  Doctorens  samtlige  Værker 
igjennem  Tidernes  Følge  paany  udgives,  ville  da  ogsaa 
hans  »Bemærkninger«  om  min  Afhdl.  komme  med,  og 
mit  Navn  vil  leve  evigt  med  Navnet  F.  W.  Wiehe.  Lad 
det  da  i  Guds  Navn,  siden  Hr.  Overlæreren  nu  eengang 
er  saa  streng,  lad  det  i  hine  fjerne  Sekler  hedde  om 
mig,  at  jeg  sjeldent  skrev  sine  ira  et  studio,  at  jeg 
havde  en  naturlig  Modbydelighed  for  det  Moralske, 
hvilken  Idiosyncrasi  jeg  vilde  gjøre  videnskabeligt  gjel- 
dende,  osv.  osv.  osv. :  indtil  Dagenes  Ende  skal  dog  mit 
Navn  prange  selv  i  de  mindste  litterærhistoriske  Com- 
pendier,  og  det  skal  hedde  om  mig : 

»I.  Levin,     omtales    hos    fViehe,    tilil-ecls    §H€iM 

lioes. 


Efterskrift.  Ved  en  grusom  Sætterfeil  findes  den 
høitærede  Herr  Overlærers  Navn  i  Correcturen  flere  Steder 
gjort  ti!  Weihe,  og  for  det  mulige  Tilfælde  at  et  af  disse  Ste- 
der skulde  forblive  urettet,  vil  jeg  herved  indstændigen  have 
alle  mine  Læsere    advarede   imod   at   forblande  Navnene 

Wiehe  og  Weihe,  da  disse  tvende  Philologer,  i  hvor 
meget  de  forøvrigt  monne  have  tilfælleds ,  dog  uimod- 
sigeligen  ere  forskjellige  i  Navnets  Skrivemaade  og  Ud- 
tale. Maaskee  jeg  her  uden  Ubeskedenhed,  og  blot  for 
?  en  høiere,  renere  Indsigts  Skyld,  tør  benytte  mig  af  Hr. 
Overlærerens  Ord,  og  minde  Læseren  om,  at  Navnene 
Wiehe  og  Weihe  tilvisse  ere  Synonymer,  naar  man  fast- 
holder som  det  Eiendommelige  for  Synonymer  Muligheden 
af  en  tilladelig  Ombytning  eller  utilladelig  Forvexling, 
men  at  de  ingenlunde  ere  det  naar  man  tager  Synonym 
i  den  oprindelige  Betydning  af  at  have  Navn  tilfælleds. 
Navnene  Wiehe  og  Weihe  ere  Exponenter  for  den  danske 
Philologies  Fleersidighed. 

